b"\n_START_ARTICLE_\nAl-Matamma\n_START_SECTION_\nHist\xc3\xb2ria\n_START_PARAGRAPH_\nEs va desenvolupar a causa de les caravanes que creuaven el Nil en aquest lloc, com a vila germana de Shandi, sent coneguda a vegades com Shandi al-Gharb. Al final del segle XVIII va participar en les revoltes al regne de Funj i el 1801 una facci\xc3\xb3 rival de la fam\xc3\xadlia dels Sadab que regnava a Shandi s'hi va establir i es va aliar als Shaikiyya locals en la seva lluita contra els funj. El 28 de mar\xc3\xa7 de 1821 la ciutat fou ocupada pel serasker egipci Ismail Kamil Pasha quan els sis mil habitants d'aquell temps estaven governats pel rei Musaid, que estava subordinat al seu cos\xc3\xad el makk Nimr, rei de Shandi. Ismail Kamil que fou rebut a la capital per Nimr el 1822. Els sobirans d'un i altre costat van tramar un complot contra el governador egipci general Ismail Kamil Pasha i un conflicte sobre el preu dels esclaus va provocar l'assassinat d'Ismail i la revolta del djaaliyyun i altres tribus de m\xc3\xa9s al sud; els rebels foren derrotats pel defterdar Mehmed Khusrew Bey serasker de Kordofan, i Shandi fou assolada m\xc3\xa9s que al-Matamma. Destru\xc3\xafda Shandi, la poblaci\xc3\xb3 d'al-Matamma a l'altre costat del riu la va substituir i va esdevenir el principal centre comercial dels djaaliyyun amb una important poblaci\xc3\xb3 d'homes de negocis i comerciants, servint de punt de tr\xc3\xa0nsit per a les caravanes. Els djaaliyyun es van beneficiar de l'ocupaci\xc3\xb3 i els seus petits comerciants (djallaba) es van estendre a diverses parts del Sudan, afavorint el comer\xc3\xa7 d'esclaus. Charles George Gordon, governador del Sudan, va prendre mesures contra ells el 1879, i llavors van donar suport a Muhammad Ahmad al-Mahdi, per\xc3\xb2 despr\xc3\xa9s el seu successor Abdullahi, va donar prefer\xc3\xa8ncia als Bakkara; quan Horatio Herbert Kitchener va avan\xc3\xa7ar cap a Omdurman, el cap djaaliyyun d'al-Matatma, Abd Allah Sad al-Djaali va trair a Abdullahi i va refusar evacuar la ciutat tal com se li ordenava, i va demanar ajut als brit\xc3\xa0nics, per\xc3\xb2 al no rebre suport la ciutat fou ocupada per forces mahdistes i Abd Allah Sad va morir a la lluita l'1 de juliol de 1897. Despr\xc3\xa9s es va recuperar lentament per\xc3\xb2 ja mai va retrobar el seu paper anterior."